近結茅屋數椽以可賦軒揭取子美可以賦新詩之義用沈約體賦詩一首
作者：喻良能
朝代：宋

paragraphs: 安仁偃息處，之問讀書室。
茅軒規昔人，聊可容吾膝。
幽芳秀垣曲，翠篠蓊簷隙。
松窗炯虛明，荆籬互疎密。
淡月曉窺几，候蟲夕鳴壁。
詩書後前陳，圖史左右秩。
遐覽到三五，旁搜及堅白。
一語偶有得，寸心欣自適。
輪奐非所慕，茲焉頗放逸。
淵明儻來過，真趣會能識。